HU Az Európai Unió Hivatalos Lapja L 214/66

A BIZOTTSÁG HATÁROZATA

(2008. július 24.)

a bizonyos tagállamokban előforduló kéknyelv-betegség elleni sürgősségi vakcinázási tervek jóváhagyásáról és a 2007. és 2008. évi közösségi pénzügyi hozzájárulás mértékének megállapításáról

(az értesítés a C(2008) 3757. számú dokumentummal történt)

(Csak a cseh, dán, francia, holland, német, olasz, portugál és spanyol nyelvű szöveg hiteles)

(2008/655/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a kéknyelv-betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 9. cikke (2) bekezdésére,

tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (2) és különösen annak 3. cikke (3) és (4) bekezdésére és (5) bekezdésének második francia bekezdésére,

mivel:

(1) 2007-ben több tagországban megjelent a kéknyelv-betegség, és különösen annak 8-as szerotípusa, amelynek kitörését Belgiumban, a Cseh Köztársaságban, Dániában, Németországban, Spanyolországban, Franciaországban, Luxemburgban és Hollandiában, valamint 1-es szerotípusa, amelynek kitörését Franciaországban, Spanyolországban és Portugáliában állapították meg. 2008-ban Olaszországban első alkalommal jelent meg a kéknyelv betegség 8-as szerotípusa.

(2) A kéknyelv-betegséget kórokozó-átvivők (vektorok) terjesztik; ezért a betegségre fogékony állatfajok egyedeinek levágása általában nem megfelelő intézkedés, kivéve a kéknyelv-betegség már klinikai stádiumában lévő állatok esetében. E betegség megjelenése komoly veszélyt jelenthet a Közösség állatállományára.

(3) A Bizottság a korlátozás alá vont körzetek – ideértve a védő- és megfigyelőkörzeteket is – kijelölése és az ezen körzetekből származó állatok szállítására vonatkozó feltételek meghatározása érdekében a kéknyelv-betegségre fogékony fajokhoz tartozó egyes állatok szállításának ellenőrzése, megfigyelése, felügyelete és korlátozása tekintetében a 2000/75/EK tanácsi irányelv végrehajtási szabályairól szóló, 2007. október 26-i 1266/2007/EK bizottsági rendeletet (3) elfogadta.

(4) A vakcinázás a leghatékonyabb állat-egészségügyi intézkedés a kéknyelv-betegség megfékezésére, és a tömeges sürgősségi vakcinázási kampány jelenti a célkitűzések – azaz a klinikai stádiumú esetek és a veszteségek csökkentése, a kór továbbterjedésének meggátolása, a tagállamok fertőzésmentes területeinek megóvása és az élő állatok biztonságos kereskedelemének elősegítése – elérésének legjobb módszerét. A kéknyelv-betegség elleni vakcinázást az érintett tagállamokban ezért a 2000/75/EK irányelv 9. cikkének (2) bekezdésével összhangban jóvá kell hagyni.

(5) A kéknyelv-betegség egy bizonyos szerotípusa elleni vakcinázást sürgősségi intézkedésnek kell tekinteni abban az estben, ha azt egy új szerotípus behurcolását követően az adott területen először alkalmazzák. Az ezt követő, ugyanazon szerotípus elleni, ugyanazokon a területeken végrehajtandó vakcinázási kampányok már nem sürgősségi intézkedésnek, hanem a felszámolási program keretében végrehajtott intézkedések minősülnek.

(6) A betegség továbbterjedésének mielőbbi megfékezése érdekében a Közösségnek a 90/424/EGK határozatban előírt feltételek mellett pénzügyi hozzájárulást kell biztosítania az érintett tagállamokban a betegség elleni küzdelem sürgősségi intézkedéseivel kapcsolatban felmerült támogatható kiadásokhoz. Mivel a Bizottság nincs abban a helyzetben, hogy vakcinákat szerezzen be, az oltóanyagadagok beszerzését támogatható kiadásnak kell tekinteni.

(7) Az érintett tagállamok tájékoztatták a Bizottságot és a többi tagállamot a kéknyelv-betegség legutóbbi kitörését célzó, a közösségi jogszabályoknak megfelelően tett intézkedésekről. E tagállamok benyújtották a sürgősségi vakcinázásra vonatkozó tervüket, amelyben ismertették a 2007 és 2008 folyamán felhasználandó oltóanyag-adagok hozzávetőleges számát és a vakcinázások végrehajtásának becsült költségeit. A Bizottság állat-egészségügyi és pénzügyi szempontból egyaránt értékelte e terveket, és megállapította, hogy azok összhangban állnak a vonatkozó közösségi állat-egészségügyi jogszabályokkal.

(8) A 90/424/EGK határozat 3. cikkének (5) bekezdésének értelmében a közösségi pénzügyi hozzájárulás a vakcinák beszerzési költségének 100 %-a, a vakcinázás végrehajtásával kapcsolatban felmerülő költségeknek pedig 50 %-a. A közösségi költségvetés túlzott mértékű kiadásainak elkerülése érdekében azonban meg kell határozni a vakcinák beszerzési költségével és a vakcinázás végrehajtásával kapcsolatban felmerülő elfogadható kiadások maximális összegét. „Elfogadható kiadás” alatt az anyagért vagy szolgáltatásért járó, a piaci árakkal arányban álló kiadás értendő. A Bizottság által végrehajtott helyszíni ellenőrzések eredményeinek megállapításáig meg kell határozni az érintett tagállamoknak juttatandó egyedi közösségi pénzügyi hozzájárulás összegét, valamint a az első fizetendő részlet nagyságát.

(9) A közösségi pénzügyi hozzájárulást a tagállamok által benyújtott hivatalos visszatérítési kérelem, valamint a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (4) 7. cikkében meghatározott igazoló okmányok alapján kell kifizetni.

(10) A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (5) értelmében a közösségi szabályokkal összhangban bevezetett állat-egészségügyi sürgősségi intézkedésekre irányuló programokat az Európai Mezőgazdasági Garanciaalapból kell finanszírozni. Pénzügyi ellenőrzés céljából az említett rendelet 9., 36. és 37. cikkét kell alkalmazni.

(11) A közösségi pénzügyi hozzájárulás feltétele a cselekvési terv hatékony végrehajtása, valamint az, hogy az illetékes hatóságok az e határozatban előírt határidőkön belül az összes szükséges információt benyújtsák.

(12) A hatékony ügyvitel érdekében a közösségi pénzügyi hozzájárulás kérelmezése céljából benyújtott összes kiadást euróban kell megadni. Az 1290/2005/EK rendelettel összhangban a nem euróban felmerülő kiadásokra alkalmazott átváltási árfolyamnak az Európai Központi Bank által annak a hónapnak az első napja előtti utolsó kereskedelmi napon jegyzett árfolyamnak kell lennie, amely hónapban a tagállam benyújtja kérelmét.

(13) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A sürgősségi vakcinázási tervek jóváhagyása

A 2007. november 1-jétől2008. december 31-ig tartó időszakra Belgium, a Cseh Köztársaság, Dánia, Franciaország, Hollandia, Luxemburg, Németország, Olaszország, Portugália, és Spanyolország által benyújtott, technikai és pénzügyi rendelkezésekből álló vakcinázási terveket a Bizottság ezennel jóváhagyja.

Az állatok kéknyelv-betegség elleni vakcinázását a 2000/75/EK irányelvnek megfelelően kell végrehajtani.

2. cikk

Az egyedi közösségi pénzügyi hozzájárulás odaítélése

(1) A 2007. és 2008. évben, a kéknyelv-betegség elleni küzdelem során alkalmazott sürgősségi intézkedések tekintetében, az 1. cikkben említett kéknyelv-betegség elleni sürgősségi vakcinázási tervek alapján Belgium, a Cseh Köztársaság, Dánia, Németország, Spanyolország, Franciaország, Olaszország, Luxemburg, Hollandia, és Portugália egyedi közösségi pénzügyi hozzájárulásra jogosult, melynek mértéke a következő:

a) a vakcinák beszerzési költségeinek (HÉA nélkül) 100 %-a;

b) a vakcinázást végző személyzet bérének és tiszteletdíjának kifizetése kapcsán felmerült költségek, valamint a vakcinázás végrehajtásával kapcsolatban közvetlenül felmerült költségek 50 %-a (HÉA nélkül) (ideértve a fogyóeszközöket és a speciális berendezéseket).

(2) Az érintett tagállamok számára az (1) bekezdésben említett költségek alapján megtérítendő összeg nem haladhatja meg az alábbiakat:

a) inaktivált oltóanyag vásárlása esetén adagonként 0,6 EUR;

b) szarvasmarhák vakcinázása esetén vakcinázott állatonként 2,00 EUR, függetlenül a felhasznált oltóanyag-adagok számától és típusától;

c) juh- és kecskefélék vakcinázása esetén vakcinázott állatonként 0,75 EUR, függetlenül a felhasznált oltóanyag-adagok számától és típusától.

3. cikk

A kifizetésre vonatkozó szabályok

(1) A 90/424/EGK határozat 9. cikkének (1) bekezdésével összhangban végrehajtott összes helyszíni ellenőrzés eredményeitől függően, az első kifizetendő részlet összege:

a) Belgium esetében maximum 4 500 000 EUR;

b) A Cseh Köztársaság esetében maximum 1 250 000 EUR;

c) Dánia esetében maximum 800 000 EUR;

d) Németország esetében maximum 17 000 000 EUR;

e) Spanyolország esetében maximum 8 000 000 EUR;

f) Franciaország esetében maximum 27 000 000 EUR;

g) Olaszország esetében maximum 3 500 000 EUR;

h) Luxemburg esetében maximum 200 000 EUR;

i) Hollandia esetében maximum 3 500 000 EUR;

j) Portugália esetében maximum 1 700 000 EUR;

a részlet a 2. cikkben meghatározott egyedi közösségi pénzügyi hozzájárulás része.

A kifizetést a Belgium, a Cseh Köztársaság, Dánia, Németország, Spanyolország, Franciaország, Olaszország, Luxemburg, Hollandia, és Portugália által benyújtott hivatalos visszatérítési kérelem és igazoló okmányok alapján kell teljesíteni.

(2) A 2. cikkben említett közösségi pénzügyi hozzájárulás fennmaradó részét egy későbbi, a 90/424/EGK határozat 41. cikkében meghatározott eljárással összhangban elfogadott határozatban állapítják meg.

4. cikk

A támogatás folyósításának feltételei és az igazoló okmányok

(1) A 2. cikkben említett közösségi pénzügyi hozzájárulást az alábbi okmányok alapján folyósítják:

a) a felügyeleti intézkedések technikai végrehajtásáról szóló időközi technikai jelentés, beleértve a 2007. november 1–2008. augusztus 31. közötti időszakban elért eredményeket;

b) a tagállam által a 2007. november 1–2008. augusztus 31. közötti időszakban fizetett költségekre vonatkozó, a mellékletnek megfelelően elektronikus formában elkészített időközi pénzügyi jelentés;

c) a felügyeleti intézkedések technikai végrehajtásáról szóló végleges technikai jelentés, beleértve a 2007. november 1–2008. december 31. közötti időszakban elért eredményeket;

d) a tagállam által a 2007. november 1–2008. december 31. közötti időszakban fizetett költségekre vonatkozó, a mellékletnek megfelelően elektronikus formában elkészített végleges pénzügyi jelentés;

e) a 90/424/EGK határozat 9. cikkének (1) bekezdésével összhangban végrehajtott összes helyszíni ellenőrzés eredményei.

Az a)–d) pontban szereplő okmányoknak rendelkezésre kell állniuk az e) pontban említett, a Bizottság által végzett helyszíni ellenőrzések során.

(2) Az (1) bekezdés a) és b) pontjában említett időközi technikai jelentést és az időközi pénzügyi jelentést legkésőbb 2008. október 31-ig be kell nyújtani. E határidő be nem tartása esetén az egyedi közösségi pénzügyi hozzájárulás minden késedelmes naptári hónap után 25 %-kal csökken.

(3) Az (1) bekezdés c) és d) pontjában említett végleges technikai jelentést és a végleges pénzügyi jelentést legkésőbb 2009. március 31-ig be kell nyújtani. E határidő be nem tartása esetén az egyedi közösségi pénzügyi hozzájárulás minden késedelmes naptári hónap után 25 %-kal csökken.

5. cikk

Címzettek

E a határozat címzettjei a Belga Királyság, a Cseh Köztársaság, a Dán Királyság, a Németországi Szövetségi Köztársaság, a Spanyol Királyság, a Francia Köztársaság, az Olasz Köztársaság, a Luxemburgi Nagyhercegség, a Holland Királyság és a Portugál Köztársaság.

Kelt Brüsszelben, 2008. július 24-én. a Bizottság részéről Androulla VASSILIOU a Bizottság tagja

(1) HL L 327., 2000.12.22., 74. o. A legutóbb a 2007/729/EK bizottsági határozattal (HL L 294., 2007.11.13., 26. o.) módosított irányelv.

(2) HL L 224., 1990.8.18., 19. o. A legutóbb a 2006/965/EK határozattal (HL L 397., 2006.12.30., 22. o.) módosított határozat.

(3) HL L 283., 2007.10.27., 37. o. A legutóbb a 708/2008/EK rendelettel (HL L 197., 2008.7.25., 18. o.) módosított rendelet.

(4) HL L 55., 2005.3.1., 12. o.

(5) HL L 209., 2005.8.11., 1. o. A legutóbb a 479/2008/EK rendelettel (HL L 148., 2008.6.6., 1. o.) módosított rendelet.